侯賽因 (約旦王儲)

侯賽因，全名侯賽因·賓·阿卜杜拉·賓·侯賽因·賓·塔利拉，係現任約旦王儲，國王阿卜杜拉二世同拉尼亞王后大仔。

簡歷 
1994年6月28號，侯賽因響約旦首都安曼出世，係王子阿卜杜拉同拉尼亞共同嘅大仔。當時，老豆阿卜杜拉只係一個王子，而阿媽拉尼亞只不過同老公結婚一年。跟據族譜，佢係哈希姆王朝成員，亦係穆罕默德第42代女系後人。

而「侯賽因」呢個名，由阿爺侯賽因一世改嘅。

佢響Choueifat國際學校開始返小學，之後升讀安曼國際學院，最後響2012年畢業於米底巴國王學院。中學畢業之後，佢到美國佐治城大學嘅Edmund A. Walsh School of Foreign Service讀國際歷史，2016年畢業之後又到英國桑赫斯特皇家軍事學院留學，一年後畢業。

依家佢隸屬約旦皇家陸軍，銜頭係「中尉」。

王儲、外交 

侯賽因個老豆阿卜杜拉，雖然係侯賽因一世國王大仔，但本身係冇可能繼位；因為阿拉伯世界有個傳統叫「兄終弟及」，即大佬死咗王位由細佬繼承，加上當時約旦政局唔夠穩定，所以侯賽因一世一早就立咗細佬哈桑·賓·塔利拉做王儲。不過，侯賽因一世響臨死前，決定改立大仔做王位繼承人，所以阿卜杜拉最終響1999年2月7號登基做國王。

阿卜杜拉響登基之後，曾經立細佬哈姆扎·賓·侯賽因做王儲。但響2004年，阿卜杜拉取消哈姆扎嘅一切銜頭。由於跟返約旦憲法，當國家未有王儲嗰陣，國王嘅大仔就係王位繼承人，所以侯賽因響嗰時開始就係實際上嘅王儲。最終去到2009年7月2號，侯賽因正式畀老豆冊立做「約旦王儲」。

侯賽因第一次代表王室出席公開活動係2010年6月，代表父王出席阿拉伯起義紀念活動。身為王儲嘅佢，多次響父王唔響國家嗰陣做攝政王。

2015年4月23號，當時只有20歲嘅佢，成為有史以嚟最後生嘅聯合國安理會會議主席。會議期間，佢主持咗一場有關「點樣阻止後生仔加入極端主義組織」嘅會議。

2017年5月，佢響世界經濟論壇上發表歡迎辭。同年佢又響聯合國大會上發表演講。

個人生活 
王儲響Instagram已經有超過三百萬Fans。從佢響IG發嘅相，可以睇得出佢中意睇書同埋運動。

榮譽 

騎士 (Knight of the Order of the Star of Jordan)

一等 (First Class of the King Hamad Order of the Renaissance)
  聖奧拉夫騎士大十字勳章 (Knight Grand Cross of the Order of St. Olav)

攷 

約旦王室